**Саопштење**

**Захтев народног посланика из Ниша проф. др Тамаре Миленковић Керковић -**

**Народна банка Србије поред накнада да ограничи и камате банака на „дозвољени минус“**

Поводом најављеног пакета мера за за заштиту стандарда грађана од прекомерних повећања банкарских накнада који је најавила Народна банке Србије за 11.август , **народни посланик из Ниша проф. др Тамара Миленковић Керковић упутила је јавни захтев Народној банци Србије да у најављени пакет мера за обуздавање раста цена банкарских накнада и провизија, укључи и обавезно ограничење каматних стопа на банкарске кредите. Од НБС проф. Миленковиоћ Керковић тражи да ограничи огромне каматне стопе на прекорачење по текућем рачуну, познатији као „дозвољени минус“ (*overdraft*) помоћу кога преживљава огроман број осиромашених грађана. Разлози овог захтева су превисоке каматне стопе за „дозвољени минус“ које иду и преко 30%, презадуженост грађана Србије који банкама дугују 11,75 милијарди евра, сваки грађанин Србије дужан је за кредит у просеку 1,728 евра а пословање банака у Србији је високо профитабилно.**

Ограничење каматних стопа на прекорачење по текућем рачуну НБС мора да преузме како би заштитила грађане од зеленашких банкарских камата, од непрекидног круга дужничког ропства и омогућила им да преживе прехрамбену и енергетску кризу која их очекује.

**Проф. Миленковић Керковић у свом захтеву наводи да су камате на „дозвољени минус“ код различитих банака у јуну месецу у просеку износиле 28,9% , а разлике каматних стопа које банке примењују су изузетно велике и необјашњиве.** **Крећу од 33,79% камате за дозвољено прекорачење код Еуробанк Директна банке, Кредит Агриколе (33,69%) и Моби банке (33,64%) до 9,73% код Прокредит банке, док је камата за тзв. „недозвољени минус“ и много већа и иде и преко 50% (Моби банка) и 47% ( НЛБ банка) па до 11,02% (Ерсте банка**). Са друге стране, референтна каматна стопа Народне банке Србије је много нижа, па иако је од почетка године у порасту , од јула месеца износи 2,75% , а даље повећање зависиће од раста инфлације и цене новца на међубанкарском тржишту.

Цена новца (камата) по којој НБС „позајмљује“ пословним банкама, неупоредиво је нижа у односу на астрономске износе камата на „дозвољени минус“ који банке одобравају економски упропашћеним грађанима. **Готовински кредити су у структури кредита који банке одобравају грађанима и најчешћи и најскупљи, па не чуди што у просеку сваки грађанин Србије за кредит у просеку дугује банци 1.728 евра. Док пословне банке новац за „хитно обезбеђење ликвидности“ Народној банци Србије плаћају по стопи од 4,81%, банке грађанима за „дозвољени минус“ наплаћују и 30% камате.**  **За недозвољено прекорачење које пословна банка не врати НБС у року, НБС као „банка свих банака“ наплаћује банци камату од 10,5%, док каматна стопа коју пословне банке наплаћују грађанима за исто такво „недозвољено прекорачење“ по текућем рачуну износи и преко 50%.**

**Са друге стране, зараде банака у Србији нису мале,** а смањене профите по каматама, банке су надокнађивале увођењем нових и повећањем постојећих накнада за своје услуге. Упркос пандемији и периоду ниских каматних стопа, **банке су у Србији пословале са великим профитима , па је у јулу , након опорезивања, зарада банака у Србији износила 417,8 милиона евра.** **Највећи раст зараде од чак 50% банкарски сектор је остварио повећавајући накнаде и провизије. Разлог повећања провизија је покушај банака да надокнаде или амортизују смањене приходе по основу ниских прихода од камата. Због тога су банке „финансијским иновацијама“ уводиле нове и повећавале цене постојећих услуга,** попут увођења лежарина на чекове, увођење провизије на плаћање преко електронских налога, накнада за стање на рачуну и упит стања на банкомату, за губитак и издавање нових платних картица, за блокаду и промену ПИН и друге многобројне новоуведене накнаде. Сада је један број банака већ увећао цене ових новонаметнутих услуга, док се друге спремају да то учине.

**Док су банке увећавале профите, дуг грађана Србије према банкама је порастао на 11,75 милијарди евра (1.374 билиона динара). Сваки грађанин Србије у просеку банкама дугује по кредитима 1.729 евра. Највећи износ ових дуговања чине готовински кредити (више од 5 милијарди евра) па је њихова је вредност премашила и износ дуговања по стамбеним кредитима, што говори о огромном сиромаштву банкарских клијената**. Поред бриге за монетарну стабилност, НБС је одговорна и за финансијску стабилност земље а оваквим пљачкашким дугогодишњим односом банака према клијентима угрожен је опстанак великог броја људи и породица.

**Захтевамо од НБС која је носилац контролне функције банкарског система да, уколико има монетарну сувереност обузда банке и одреди лимите њихове ценовне и каматне политике, тако што ће забранити даље повећање накнада и накнаде за непостојеће услуге, али и кроз строго ограничење горње границе каматне стопе за прекорачење по текућем рачуну.**

У Нишу , 8.8.2022. **проф. др Тамара Миленковић Керковић**

**Народни посланик**

**Потпредседник српског покрета Двери**